Jandarmii din Suceava, la fel ca toți colegii din țară, și-au făcut deja o tradiție din a marca Ziua Jandarmeriei prin acțiuni dedicate mediului înconjurător și campaniilor de împădurire.
Cum în acest an se marchează 174 de ani de când a fost promulgată "legiuirea pentru reforma corpului slujitorilor în jandarmi", în ținutul Moldovei, jandarmii sucevenii, de la subofițeri și până la comandanții unității, au participat, la Mihoveni, la o acțiune prin care au fost plantați cei 174 de stejari care reprezintă simbolul acțiunii dar și 326 de puieți de goruni și peste 1000 de frasini.
"Le mulțumim colaboratorilor noștri din cadrul Asociației EcoAssist pentru sprijinul acordat, dar și colegilor noștri din cadrul Jandarmeriei Suceava, care s-au mobilizat în mod exemplar și au dovedit încă o dată că spiritul de camaraderie ne definește în orice situație", a transmis conducerea Jandarmeriei Suceava.
În fiecare an, pe data de 3 aprilie este sărbătorită Ziua Jandarmeriei Române, instituție a cărei istorie a început să se scrie în anul 1850, când domnitorul Moldovei, Grigore Alexandru Ghica, a promulgat "Legiuirea pentru reforma corpului slujitorilor în jandarmi".